CELEX: 32014D0555
Language: bg
Date: 2014-05-15 00:00:00
Title: Решение № 555/2014/ЕС на Европейския парламент и на Съвета от 15 май 2014 година относно участието на Съюза в Европейската програма за научни изследвания и иновации в областта на метрологията (ЕПНИИМ), съвместно предприета от няколко държави членки  текст от значение за ЕИП

7.6.2014   
            
            
               BG
            
            
               Официален вестник на Европейския съюз
            
            
               L 169/27
            
         РЕШЕНИЕ № 555/2014/ЕС НА ЕВРОПЕЙСКИЯ ПАРЛАМЕНТ И НА СЪВЕТА
   от 15 май 2014 година
   относно участието на Съюза в Европейската програма за научни изследвания и иновации в областта на метрологията (ЕПНИИМ), съвместно предприета от няколко държави членки
   (текст от значение за ЕИП)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 185 и член 188, втора алинея от него,
   като взеха предвид предложението на Европейската комисия,
   след предаване на проекта на законодателния акт на националните парламенти,
   като взеха предвид становището на Европейския икономически и социален комитет (1),
   в съответствие с обикновената законодателна процедура (2),
   като имат предвид, че:
   
               (1)
            
            
               В своето съобщение от 3 март 2010 г. озаглавено „Европа 2020 — Стратегия за интелигентен, устойчив и приобщаващ растеж“ (стратегията „Европа 2020“) Комисията подчерта необходимостта от създаване на благоприятни условия за инвестиране в знания и иновации с цел постигане на интелигентен, устойчив и приобщаващ растеж в Съюза. Тази стратегия бе подкрепена както от Европейския парламент, така и от Съвета.
            
         
               (2)
            
            
               С Регламент (ЕС) № 1291/2013 на Европейския парламент и на Съвета (3) се създаде „Хоризонт 2020“ — рамковата програма за научни изследвания и иновации (2014—2020 г.) („Хоризонт 2020“). Целта на „Хоризонт 2020“ е да се постигне по-силно въздействие върху научните изследвания и иновациите, като се подпомогне укрепването на партньорствата в рамките на публичния сектор, включително чрез участие на Съюза в програми, осъществявани от няколко държави членки в съответствие с член 185 от Договора за функционирането на Европейския съюз.
            
         
               (3)
            
            
               Партньорствата в рамките на публичния сектор следва да се стремят към установяване на по-тесни полезни взаимодействия, подобряване на координацията и избягване на излишно дублиране с програмите за научни изследвания в Съюза и в международен, национален и регионален план, както и следва да спазват в пълна степен общите принципи на програма „Хоризонт 2020“, по-специално по отношение откритостта и прозрачността. Наред с това следва да се гарантира и свободният достъп до научни публикации.
            
         
               (4)
            
            
               С Решение № 912/2009/ЕО на Европейския парламент и на Съвета (4), Общността реши да предостави финансово участие в Европейската научноизследователска програма по метрология (ЕНПМ), което е съразмерно с вноските на участващите държави, но не надвишава сумата от 200 000 000 евро, за срока на изпълнение на Седмата рамкова програма на Европейската общност за научни изследвания, технологично развитие и демонстрационни дейности (2007—2013 г.), създадена с Решение № 1982/2006/ЕО на Европейския парламент и на Съвета (5).
            
         
               (5)
            
            
               През април 2012 г. Комисията представи пред Европейския парламент и Съвета доклад за междинната оценка на Европейската научноизследователска програма по метрология (ЕНПМ). Тази междинна оценка бе изготвена от експертна група три години след началото на програмата. Според общото становище на експертната група ЕНПМ е добре управлявана съвместна европейска научноизследователска програма, която вече е постигнала сравнително високо равнище на научна, управленска и финансова интеграция. Експертната група обаче отбеляза слабото внедряване на постиженията в промишленото производство, ограниченото разпространение на високите научни постижения извън институтите по метрология и недостатъчната степен на изграждане на капацитет. Също така експертната група изрази мнение, че с изпълнението на ЕНПМ може да се изгради по-приобщаващо европейско научноизследователско пространство в областта на метрологията.
            
         
               (6)
            
            
               Съгласно Решение 2013/743/ЕС на Съвета (6) може да се предостави допълнителна помощ за ЕНПМ.
            
         
               (7)
            
            
               Европейската програма за научни изследвания и иновации в областта на метрологията (ЕПНИИМ), съобразена със стратегията „Европа 2020“ и нейните водещи инициативи, по-специално „Съюз за иновации“, „Програма в областта на цифровите технологии за Европа“, „Европа за ефективно използване на ресурсите“ и „Индустриална политика за ерата на глобализацията“, ще бъде по-амбициозна и приобщаваща инициатива, изпълнявана в продължение на десет години (2014—2024 г.) от 28 участващи държави. Като част от подобренията в сравнение с предишната програма в ЕПНИИМ са включени дейности, свързани с иновациите и промишленото внедряване, с научните изследвания за целите на установяването на норми, стандартизацията, регулирането и с изграждането на капацитет.
            
         
               (8)
            
            
               Участващите държави възнамеряват да съдействат за изпълнението на ЕПНИИМ през предвидения период за нейното изпълнение, а именно 2014—2024 г. Предвид продължителността на „Хоризонт 2020“ поканите за представяне на предложения в рамките на ЕПНИИМ следва да бъдат отправени най-късно до 31 декември 2020 г. В надлежно обосновани случаи поканите за представяне на предложения могат да бъдат отправени до 31 декември 2021 г.
            
         
               (9)
            
            
               Дейностите по ЕПНИИМ следва да отговарят на целите и приоритетите за научни изследвания и иновации, заложени в „Хоризонт 2020“, и на общите принципи и условия, определени в член 26 от регламент (ЕС) № 1291/2013.
            
         
               (10)
            
            
               По отношение на финансовото участие на Съюза в ЕПНИИМ следва да се определи горна граница, която да е валидна за целия срок на изпълнение на „Хоризонт 2020“. В определените от тази горна граница рамки вноската на Съюза следва да е равна на вноската на държавите, участващи в ЕПНИИМ, за да се постигне значителен стимулиращ ефект и по-силна интеграция на програмите на участващите държави.
            
         
               (11)
            
            
               В съответствие с целите на Регламент (ЕС) № 1291/2013 всяка държава членка и всяка държава, асоциирана към „Хоризонт 2020“, следва да има право на участие в ЕПНИИМ.
            
         
               (12)
            
            
               Финансовото участие на Съюза следва да е обвързано с поемането на официални задължения от страна на участващите държави да осигурят принос за осъществяването на ЕПНИИМ и с изпълнението на тези задължения. Вноските в ЕПНИИМ на участващите държави следва да включват вноски за административните разходи, чийто лимит е 5 % от бюджета на ЕПНИИМ. Участващите държави следва да се ангажират при необходимост да увеличат своите вноски в ЕПНИИМ с резервен фонд за финансиране, възлизащ на 50 % от техните задължения, за да се гарантира, че са в състояние да финансират националните си субекти, като например националните институти по метрология (НИМ) и определените институти („ОИ“) участващи в избраните проекти.
            
         
               (13)
            
            
               За съвместното осъществяване на ЕПНИИМ е необходима изпълнителна структура. Участващите държави се договориха за такава изпълнителна структура на ЕНПМ и през 2007 г. учредиха EURAMET e.V. (EURAMET) — Европейска регионална организация по метрология и асоциация с нестопанска цел съгласно германското право. Функциите и задълженията на EURAMET са свързани с по-широкото европейско и глобално хармонизиране на метрологията. Организацията е отворена за всички НИМ в Европа, като членове, и за ОИ, като асоциирани членове. Членството в EURAMET не зависи от наличието на национални програми за научни изследвания в областта на метрологията. Тъй като в доклада за междинната оценка на ЕНПМ бе посочено, че управленската структура на EURAMET е доказала своята ефикасност и висока пригодност за изпълнението на ЕНПМ, EURAMET следва да бъде използвана и за изпълнението на ЕПНИИМ. Ето защо финансовото участие на Съюза следва да се предостави на EURAMET.
            
         
               (14)
            
            
               За да се постигнат целите на ЕПНИИМ, EURAMET следва да предостави финансова подкрепа най-вече под формата на безвъзмездни средства за участниците в действия, подбрани на равнището на EURAMET. Изборът следва да се извърши въз основа на покани за представяне на предложения, отговорност за които носи EURAMET. Списъкът с класацията на предложенията следва да бъде обвързващ по отношение на подбора на предложенията и отпускането на финансиране от вноските на Съюза и на участващите държави за проекти по ЕПНИИМ.
            
         
               (15)
            
            
               Финансовото участие на Съюза следва да се ръководи от принципа на добро финансово управление и съответните правила за непряко управление, предвидени в Регламент (ЕС, Евратом) № 966/2012 на Европейския парламент и на Съвета (7), и Делегиран регламент (ЕС) № 1268/2012 на Комисията (8).
            
         
               (16)
            
            
               С цел да се защитят финансовите интереси на Съюза Комисията следва да има правото да ограничи, да спре или да прекрати финансовото участие на Съюза в случаите, в които ЕПНИИМ се изпълнява неадекватно, частично или със закъснение, или когато участващите държави не изплащат своите вноски за финансирането на ЕПНИИМ или ги изплащат частично или със закъснение. Тези права следва да се предвидят в споразумение за възлагане, което да бъде сключено между Съюза и EURAMET.
            
         
               (17)
            
            
               С цел опростяване административната тежест, тя следва да бъде намалена за всички страни. Следва да се избягват дублиращи се одити и прекомерни изисквания за документация и отчитане. При провеждането на одити следва според случая да се имат предвид особеностите на националните програми.
            
         
               (18)
            
            
               Одитите на получателите на средства от Съюза, предоставени в съответствие с настоящото решение, следва да гарантират намаляване на административната тежест в съответствие с Регламент (ЕС) № 1291/2013.
            
         
               (19)
            
            
               Участието в непреки действия, финансирани от ЕПНИИМ, е в съответствие с Регламент (ЕС) № 1290/2013 на Европейския парламент и на Съвета (9). Поради специфичните оперативни потребности на програмата ЕПНИИМ обаче е необходимо да се предвидят дерогации от посочения регламент в съответствие с член 1, параграф 3 от него.
            
         
               (20)
            
            
               Вноската на участващите държави представлява най-вече институционалното финансиране на НИМ и ОИ, участващи в избраните проекти. Вноската на участващите държави следва да включва и паричните вноски към административните разходи на ЕПНИИМ. Част от вноската на Съюза следва да бъде предоставена на субекти, различни от НИМ и ОИ, които участват в избраните проекти. При изчисляването на вноската на Съюза за НИМ и ОИ, които участват в проектите по ЕПНИИМ, следва да се гарантира, че тя не надвишава вноската в ЕПНИИМ на участващите държави. Като се има предвид, че институционалното финансиране на НИМ и ОИ от страна на участващите държави съответства на общите разходи, разпределени за проектите по ЕПНИИМ, които вноската на Съюза не покрива, фиксираната ставка за финансиране на допустимите непреки разходи на НИМ и ОИ следва да бъде адаптирана спрямо фиксираната ставка, определена в Регламент (ЕС) № 1290/2013. Фиксираната ставка за финансиране на отговарящите на условията непреки разходи на НИМ и ОИ следва да бъде определена въз основа на общите непреки разходи, които НИМ и ОИ, участващи в проектите по ЕНПМ, са декларирали като допустими и които са стабилни и има основание да се приеме, че отговарят приблизително на непреките разходи, които ще бъдат направени от НИМ и ОИ, участващи в проектите по ЕПНИИМ. Тъй като тези непреки разходи възлизат на 140 % от общите преки допустими разходи на НИМ и ОИ, с изключение на преките допустими разходи за наемане на подизпълнители и непаричните вноски, по които не се начисляват разходи и които не се използват в помещенията на бенефициерите, фиксираната ставка за финансиране на непреките разходи на НИМ и ОИ следва да бъде намалена от 25 %, както е предвидено в Регламент (ЕС) № 1290/2013 на 5 %. Поради това има основание за НИМ и ОИ да се предвиди дерогация от член 29 от посочения регламент. Другите субекти, участващи в проекти по ЕПНИИМ, следва да бъдат финансирани в съответствие с посочения регламент.
            
         
               (21)
            
            
               Поканите за представяне на предложения по ЕПНИИМ следва да се публикуват на единния портал за участници, както и чрез други електронни средства за разпространяване на информация в рамките на „Хоризонт 2020“, управлявани от Комисията.
            
         
               (22)
            
            
               По време на междинната оценка на ЕПНИИМ следва да се преразгледа целесъобразността на модела на финансиране с оглед на принципа на съпоставимост между средствата на Съюза и на другите участници.
            
         
               (23)
            
            
               Финансовите интереси на Съюза следва да бъдат защитени чрез прилагането на пропорционални мерки през целия цикъл на разходите, включително чрез предотвратяване, констатиране и разследване на нередности, възстановяване на изгубени, неоснователно платени или неправилно използвани средства и, когато е целесъобразно, административни и финансови санкции в съответствие с Регламент (ЕС, Евратом) № 966/2012.
            
         
               (24)
            
            
               Комисията следва да извърши междинна оценка, в която да се обърне специално внимание на качеството и ефикасността на ЕПНИИМ и на постигнатия напредък по отношение на поставените цели, както и окончателна оценка, и следва да изготви доклад за тези оценки.
            
         
               (25)
            
            
               При искане от страна на Комисията EURAMET и участващите държави следва да предоставят всякаква информация, необходима на Комисията за изготвяне на докладите за оценка на ЕПНИИМ.
            
         
               (26)
            
            
               Целта на настоящото решение е участието на Съюза в ЕПНИИМ, и по-конкретно неговата подкрепа за предоставянето на подходящи, интегрирани и съобразени с потребностите метрологични решения, както и създаването на интегрирана европейска система за научни изследвания в областта на метрологията с критична маса и активна ангажираност на регионално, национално, европейско и международно равнище — цели, които държавите членки не могат да постигнат в достатъчна степен със самостоятелни усилия. Мащабът и сложността на метрологичните потребности изискват инвестиции, надхвърлящи основните бюджети за научноизследователска дейност на НИМ и техните ОИ. Високите научни постижения, които са необходими за научноизследователската и развойна дейност, насочена към предлагане на авангардни решения в областта на метрологията, се разпространяват в международен план и не могат да бъдат обединени само на национално равнище. Следователно, тъй като целта може да бъде постигната по-добре на равнището на Съюза — с обединяването на усилията на отделните държави в съгласуван европейски подход, със съчетаването на сегментираните национални научноизследователски програми, с подкрепата за разработване на общи наднационални стратегии за научни изследвания и финансиране и с натрупването на критична маса от необходимите участници и инвестиции, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, уреден в същия член, настоящото решение не надхвърля необходимото за постигане на тази цел,
            
         ПРИЕХА НАСТОЯЩОТО РЕШЕНИЕ:
   Член 1
   Участие в Европейската програма за научни изследвания и иновации в областта на метрологията
   1.   Съюзът участва в Европейската програма за научни изследвания и иновации в областта на метрологията (ЕПНИИМ), осъществявана съвместно от Австрия, Белгия, Босна и Херцеговина, България, Германия, Гърция, Дания, Естония, Ирландия, Испания, Италия, Нидерландия, Норвегия, Обединеното кралство, Полша, Португалия, Румъния, Словакия, Словения, Сърбия, Турция, Унгария, Финландия, Франция, Хърватия, Чешката република, Швейцария и Швеция („участващите държави“) в съответствие с условията, определени в настоящото решение.
   2.   Всяка друга държава членка, различна от изброените в параграф 1, и всяка друга държава, асоциирана към „Хоризонт 2020“, може да участва в ЕПНИИМ, ако отговаря на условието, установено в член 3, параграф 1, буква в) от настоящото решение. Ако въпросната държава отговаря на условието, установено член 3, параграф 1, буква в), тя се счита за участваща държава за целите на настоящото решение.
   Член 2
   Финансово участие на Съюза
   1.   Размерът на финансовото участие на Съюза в ЕПНИИМ, включително бюджетните кредити от ЕАСТ, е до 300 000 000 евро. Финансовото участие на Съюза се изплаща от бюджетните кредити в общия бюджет на Съюза, отпуснати за съответните части на специфичната програма за изпълнение на „Хоризонт 2020“, създадена с Решение 2013/743/ЕС, в съответствие с член 58, параграф 1, буква в), подточка vi) и членове 60 и 61 от Регламент (ЕС, Евратом) № 966/2012, и по-специално от част II „Водещи позиции в промишлеността“ и част III „Обществени предизвикателства“.
   2.   Без да се надвишава сумата, предвидена в параграф 1, финансовото участие на Съюза се равнява на вноските в ЕПНИИМ на участващите държави, като се изключат вноските на тези държави за административни разходи, надхвърлящи 5 % от бюджета на ЕПНИИМ.
   3.   Финансовото участие на Съюза не се използва за покриване на административните разходи на ЕПНИИМ.
   Член 3
   Условия във връзка с финансовото участие на Съюза
   1.   Финансовото участие на Съюза зависи от следните условия:
   
               а)
            
            
               участващите държави да докажат, че ЕПНИИМ е създадена съгласно приложения I и II;
            
         
               б)
            
            
               участващите държави или определените от тях НИМ да определят, че EURAMET e.V. (EURAMET) е структурата, отговорна както за изпълнението на ЕПНИИМ, така и за получаването, разпределянето и наблюдението на финансовото участие на Съюза;
            
         
               в)
            
            
               всяка от участващите държави да се ангажира да участва във финансирането на ЕПНИИМ и да създаде резервен фонд за финансиране, възлизащ на 50 % от размера на поетото задължение;
            
         
               г)
            
            
               EURAMET да демонстрира способността си да прилага ЕПНИИМ, в това число да получава, разпределя и осъществява наблюдение на финансовото участие на Съюза в рамките на непрякото управление на бюджета на Съюза в съответствие с членове 58, 60 и 61 от Регламент (ЕС, Евратом) № 966/2012; и
            
         
               д)
            
            
               да се създаде модел за управление на ЕПНИИМ в съответствие с приложение III.
            
         2.   По време на изпълнението на ЕПНИИМ финансовото участие на Съюза зависи също от следните условия:
   
               а)
            
            
               EURAMET да изпълнява целите на ЕПНИИМ, предвидени в приложение I, и дейностите, предвидени в приложение II, в съответствие с правилата за участие и разпространение на резултатите, посочени в член 5;
            
         
               б)
            
            
               да се поддържа подходящ и ефикасен модел на управление в съответствие с приложение III;
            
         
               в)
            
            
               EURAMET да спазва изискванията за докладване, установени в член 60, параграф 5 от Регламент (ЕС, Евратом) № 966/2012; и
            
         
               г)
            
            
               да се изпълняват задълженията, посочени в параграф 1, буква в) на настоящия член.
            
         Член 4
   Вноски на участващите държави
   Вноските на участващите държави се състоят от:
   
               а)
            
            
               вноски чрез институционално финансиране на НИМ и ОИ, участващи в проекти по ЕПНИИМ;
            
         
               б)
            
            
               финансови вноски за административните разходи на ЕПНИИМ.
            
         Член 5
   Правила за участие и разпространение на резултатите
   1.   За целите на Регламент (ЕС) № 1290/2013 EURAMET се счита за финансиращ орган и осигурява финансова подкрепа за непреки действия в съответствие с приложение II към настоящото решение.
   2.   Чрез дерогация от член 29, параграф 1 от Регламент (ЕС) № 1290/2013 непреките допустими разходи на НИМ и ОИ, участващи във финансирани по ЕПНИИМ проекти, се определят чрез прилагане на фиксирана ставка от 5 % от техните общи допустими преки разходи с изключение на допустимите преки разходи за договори за подизпълнение и на разходите за ресурси, предоставени от трети страни, които не се използват в помещенията на бенефициера, както и на финансовата подкрепа за трети страни.
   3.   В междинната оценка на ЕПНИИМ, посочена в член 12, се включва оценка на общите непреки разходи на НИМ и ОИ, участващи в проекти по ЕПНИИМ, и на съответното институционално финансиране.
   4.   Въз основа на тази оценка и за целите на член 2, параграф 2 EURAMET може да адаптира фиксираната ставка, посочена в параграф 2 на настоящия член.
   5.   Ако не е достатъчно, EURAMET може, чрез дерогация от член 28, параграф 3 от Регламент (ЕС) № 1290/2013, да приложи по-ниска ставка на възстановяване на допустимите разходи на НИМ и ОИ, участващи в проекти, финансирани по ЕПНИИМ.
   Член 6
   Изпълнение на ЕПНИИМ
   1.   ЕПНИИМ се изпълнява въз основа на годишни работни планове.
   2.   EURAMET предоставя финансова подкрепа най-вече под формата на безвъзмездни средства за участниците след покани за представяне на предложения.
   Преди определянето на темите за всяка покана за представяне на предложения EURAMET приканва заинтересованите лица или организации от научноизследователската общност в областта на метрологията и потребителите да предложат потенциални теми за научни изследвания.
   Член 7
   Споразумения между Съюза и EURAMET
   1.   При наличие на положителна предварителна оценка от страна на EURAMET в съответствие с член 61, параграф 1 от Регламент (ЕС, Евратом) № 966/2012 Комисията, от името на Съюза, сключва с EURAMET споразумение за възлагане и споразумения за годишно прехвърляне на средства.
   2.   Споразумението за възлагане, посочено в параграф 1, се сключва в съответствие с член 58, параграф 3 и членове 60 и 61 от Регламент (ЕС, Евратом) № 966/2012, както и съгласно член 40 от Делегиран регламент (ЕС) № 1268/2012. В него също така се определят:
   
               а)
            
            
               изискванията за приноса на EURAMET по отношение на показателите за изпълнение, предвидени в приложение II към Решение 2013/743/ЕС;
            
         
               б)
            
            
               изискванията за приноса на EURAMET по отношение на наблюдението, предвидено в приложение III към Решение 2013/743/ЕС;
            
         
               в)
            
            
               специфичните показатели за изпълнението, свързани с функционирането на EURAMET;
            
         
               г)
            
            
               изискванията за EURAMET по отношение на предоставянето на информация за административните разходи и на подробни данни за изпълнението на ЕПНИИМ;
            
         
               д)
            
            
               договореностите относно предоставянето на необходимите данни, за да се гарантира, че Комисията е в състояние да изпълни своите задължения за разпространение на резултатите и за докладване.
            
         
               е)
            
            
               разпоредбите за публикуване от ЕПНИИМ на поканите за предоставяне на предложения на единния портал за участници, както и чрез други електронни средства за разпространяване на информация в рамките на „Хоризонт 2020“, управлявани от Комисията.
            
         Член 8
   Прекратяване, ограничаване или спиране на финансовото участие на Съюза
   Ако ЕПНИИМ не се изпълнява или се изпълнява неправилно, частично или със закъснение, Комисията може да прекрати, да ограничи пропорционално или да спре финансовото участие на Съюза в съответствие с реалното изпълнение на ЕПНИИМ.
   Ако участващите държави не изплащат своите вноски за финансирането на ЕПНИИМ или ги изплащат частично или със закъснение, Комисията може да прекрати, да ограничи пропорционално или да спре финансовото участие на Съюза в съответствие с размера на финансирането, което участващите държави са отпуснали за изпълнението на ЕПНИИМ.
   Член 9
   Последващи одити
   1.   Последващите одити на разходите за непреки действия се извършват от EURAMET в съответствие с член 29 от Регламент (ЕС) № 1291/2013.
   2.   Комисията може да реши тя самата да извършва одитите, посочени в параграф 1. В такива случаи, тя прави това в съответствие с приложимите правила, по-специално регламенти (ЕС, Евратом) № 966/2012, (ЕС) № 1290/2013 и (ЕС) № 1291/2013.
   Член 10
   Защита на финансовите интереси на Съюза
   1.   Комисията предприема необходимите мерки, за да гарантира, че когато се изпълняват действия, финансирани по настоящото решение, финансовите интереси на Съюза са защитени чрез прилагането на превантивни мерки срещу измама, корупция и всяка друга форма на незаконна дейност, чрез ефективни проверки и при установени нередности — чрез възстановяване на неправомерно платените суми, а при необходимост — чрез ефективни, пропорционални и възпиращи административни и финансови санкции.
   2.   EURAMET предоставя на служителите на Комисията и на други упълномощени от нея лица, както и на Сметната палата, достъп до своите обекти и помещения, а също и до цялата информация, включително в електронен формат, необходима за извършваните от тях одити.
   3.   Европейската служба за борба с измамите (OLAF) може да извършва разследвания, включително проверки и инспекции на място, в съответствие с разпоредбите и процедурите, предвидени в Регламент (Евратом, ЕО) № 2185/96 на Съвета (10) и Регламент (ЕС, Евратом) № 883/2013 на Европейския парламент и на Съвета (11), за да се установи дали е налице измама, корупция или друга незаконна дейност, накърняваща финансовите интереси на Съюза във връзка със споразумение или решение за предоставяне на безвъзмездни средства или договор, финансиран съгласно настоящото решение.
   4.   Договорите, споразуменията за предоставяне на безвъзмездни средства и решенията за предоставяне на безвъзмездни средства, произтичащи от прилагането на настоящото решение, съдържат разпоредби, които изрично упълномощават Комисията, EURAMET, Сметната палата и OLAF да извършват такива одити и разследвания съгласно съответните им правомощия.
   5.   При изпълнението на ЕПНИИМ участващите държави предприемат необходимите законодателни, регулаторни, административни и други мерки за защита на финансовите интереси на Съюза и в частност за осигуряване на пълното възстановяване на всички суми, дължими на Съюза съгласно Регламент (ЕС, Евратом) № 966/2012 и Делегиран регламент (ЕС) № 1268/2012.
   Член 11
   Съобщаване на информация
   1.   По искане на Комисията EURAMET изпраща всякаква информация, необходима за изготвяне на докладите, посочени в член 12.
   2.   Посредством EURAMET участващите държави предоставят на Комисията всякаква информация, изискана от Европейския парламент, Съвета или Сметната палата във връзка с финансовото управление на ЕПНИИМ.
   3.   Комисията включва посочената в параграф 2 от настоящия член информация в докладите, посочени в член 12.
   Член 12
   Оценка
   1.   До 30 юни 2017 г. Комисията, подпомагана от независими експерти, извършва междинна оценка на ЕПНИИМ. Комисията изготвя доклад за оценката, в който са изложени заключенията от нея и забележките на Комисията. До 31 декември 2017 г. Комисията изпраща този доклад на Европейския парламент и на Съвета. Резултатите от междинната оценка на ЕПНИИМ се вземат предвид при междинната оценка на „Хоризонт 2020“.
   2.   При приключване на участието на Съюза в ЕПНИИМ, но не по-късно от 31 декември 2024 г., Комисията извършва окончателна оценка на ЕПНИИМ. Тя изготвя доклад за оценката, в който трябва да са включени резултатите от нея. Комисията изпраща доклада на Европейския парламент и на Съвета.
   Член 13
   Влизане в сила
   Настоящото решение влиза в сила на двадесетия ден от публикуването му в Официален вестник на Европейския съюз.
   Член 14
   Адресати
   Адресати на настоящото решение са държавите членки.
   
      Съставено в Брюксел на 15 май 2014 година.
      
         
            За Европейския парламент
         
         
            Председател
         
         M. SCHULZ
      
      
         
            За Съвета
         
         
            Председател
         
         D. KOURKOULAS
      
   
   
      (1)  Становище от 10 декември 2013 г. (все още непубликувано в Официален вестник).
   
      (2)  Позиция на европейския парламент от 15 април 2014 г. (все още непубликувана в Официален вестник) и решение на Съвета от 6 май 2014 г.
   
      (3)  Регламент (ЕС) № 1291/2013 на Европейския парламент и на Съвета от 11 декември 2013 г. за установяване на „Хоризонт 2020“ — рамкова програма за научни изследвания и иновации (2014—2020 г.) и за отмяна на Решение № 1982/2006/ЕО текст от значение за ЕИП (OB L 347, 20.12.2013 г., стр. 104).
   
      (4)  Решение № 912/2009/ЕО на Европейския парламент и на Съвета от 16 септември 2009 г. относно участието на Общността в Европейска научноизследователска и развойна програма по метрология, предприета от няколко държави-членки (Текст от значение за ЕИП) (ОВ L 257, 30.9.2009 г., стр. 12).
   
      (5)  Решение № 1982/2006/ЕО на Европейския парламент и на Съвета от 18 декември 2006 г. относно Седмата рамкова програма на Европейската общност за научни изследвания, технологично развитие и демонстрационни дейности (2007—2013 г.) (ОВ L 412, 30.12.2006 г., стр. 1).
   
      (6)  2013/743/ЕС: Решение 2013/743/ЕС на Съвета от 3 декември 2013 година за създаване на специфичната програма за изпълнение на „Хоризонт 2020“ — рамковата програма за научни изследвания и иновации (2014—2020 г.) и за отмяна на решения 2006/971/EC, 2006/972/EC, 2006/973/EC, 2006/974/EC и 2006/975/EC текст от значение за ЕИП (ОВ L 347, 20.12.2013 г., стр. 965).
   
      (7)  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1).
   
      (8)  Делегиран регламент (ЕС) № 1268/2012 на Комисията от 29 октомври 2012 г. относно правилата за прилагане на Регламент (ЕС, Евратом) № 966/2012 на Европейския парламент и на Съвета относно финансовите правила, приложими за общия бюджет на Съюза (ОВ L 362, 31.12.2012 г., стр. 1).
   
      (9)  Регламент (ЕС) № 1290/2013 на Европейския парламент и на Съвета от 11 декември 2013 г. за определяне на правилата за участие и разпространение на резултатите в „Хоризонт 2020“ — рамкова програма за научни изследвания и иновации (2014—2020 г.)“ и за отмяна на Регламент (ЕО) № 1906/2006 (ОВ L 347, 20.12.2013 г., стр. 81).
   
      (10)  Регламент (Евратом, ЕО) № 2185/96 на Съвета от 11 ноември 1996 г. относно контрола и проверките на място, извършвани от Комисията за защита на финансовите интереси на Европейските общности срещу измами и други нередности (ОВ L 292, 15.11.1996 г., стр. 2).
   
      (11)  Регламент (ЕС, Евратом) № 883/2013 на Европейския парламент и на Съвета от 11 септември 2013 г. относно разследванията, провеждани от Европейската служба за борба с измамите (OLAF), и за отмяна на Регламент (ЕО) № 1073/1999 на Европейския парламент и на Съвета и Регламент (Евратом) № 1074/1999 на Съвета (ОВ L 248, 18.9.2013 г., стр. 1).
   
      ПРИЛОЖЕНИЕ I
      
         ЦЕЛИ НА ЕПНИИМ
      
      Общите цели на ЕПНИИМ са следните:
      
                  а)
               
               
                  да се предоставят подходящи, интегрирани и адекватни метрологични решения в подкрепа на иновациите и на конкурентоспособността на промишлеността, както и измервателни технологии, насочени към преодоляване на обществените предизвикателства, например в областта на здравеопазването, околната среда и енергетиката, в това число подкрепа за разработването и изпълнението на политиките;
               
            
                  б)
               
               
                  да се създаде интегрирана европейска система за научни изследвания в областта на метрологията с критична маса и активна ангажираност на регионално, национално, европейско и международно равнище.
               
            
   
      ПРИЛОЖЕНИЕ II
      
         НЕПРЕКИ ДЕЙСТВИЯ, ПОДПОМАГАНИ ОТ ЕПНИИМ
      
      
               
                  1.
               
               
                  ЕПНИИМ може да подпомага следните непреки действия в областта на съвместната научноизследователска дейност и технологичното развитие:
                  
                              1.1.
                           
                           
                              научно-технически действия в подкрепа на фундаменталните научни изследвания в областта на метрологията, полагащи основите на всички последващи стъпки, в това число приложните научни и развойни дейности в областта на метрологията и свързаните с метрологията услуги;
                           
                        
                              1.2.
                           
                           
                              научни изследвания в областта на метрологията, предоставящи решения за обществените предизвикателства, особено в сферата на енергетиката, околната среда и здравеопазването;
                           
                        
                              1.3.
                           
                           
                              научни изследвания, целящи разработването на новаторски измервателни инструменти, насочени към промишленото внедряване на метрологичните технологии за стимулиране на иновациите в промишления сектор;
                           
                        
                              1.4.
                           
                           
                              предварителни и съпътстващи законодателната дейност научноизследователски и развойни дейности в областта на метрологията за установяването на приоритетни документирани стандарти, чиято цел е да се използва експертният опит на институтите по метрология на участващите държави с оглед на подкрепата за изпълнението на политиките и ускореното внедряване на иновативните продукти и услуги на пазара;
                           
                        
                              1.5.
                           
                           
                              дейности по изграждане на капацитет в областта на метрологията на различни технологични равнища, чиято цел е да се постигне балансирана и интегрирана метрологична система в участващите държави и да се позволи развитието на техните научни и технически способности в областта на метрологията.
                           
                        
            
               
                  2.
               
               
                  ЕПНИИМ може да подкрепя по-нататъшни действия за разпространение и внедряване на резултатите от научните изследвания в областта на метрологията.
                  ЕПНИИМ може да подкрепя други действия, които са конкретно насочени към институтите по метрология, неразполагащи с научни възможности или такива с ограничени възможности, като им съдейства при използването на други програми на ЕС и национални или регионални програми за обучение и мобилност, трансгранично сътрудничество или инвестиции в метрологична инфраструктура.
               
            
               
                  3.
               
               
                  ЕПНИИМ може да подпомага организирането на дейности за създаване на партньорски мрежи, насочени към популяризирането на програмата и постигането на максимално въздействие от нейното изпълнение.
               
            
               
                  4.
               
               
                  Непреките действия, посочени в точка 1, се изпълняват от НИМ и ОИ според определеното от съответния национален орган. Същевременно ЕПНИИМ насърчава и подкрепя участието на други субекти във всички покани за представяне на предложения, инициирани от ЕПНИИМ. Очаква се този подход да доведе до насочването на около 15 % от бюджета на ЕПНИИМ към посочените субекти.
               
            
   
      ПРИЛОЖЕНИЕ III
      
         ИЗПЪЛНЕНИЕ И УПРАВЛЕНИЕ НА ЕПНИИМ
      
      I   Роля на EURAMET
      
      
               
                  1.
               
               
                  В съответствие с член 3 EURAMET отговаря за изпълнението на ЕПНИИМ. Тя управлява финансовото участие на Съюза в ЕПНИИМ и отговаря за подготовката и изпълнението на годишния работен план, организирането на покани за представяне на предложения, обработката на оценките и класацията на предложенията и всички други дейности, произтичащи от този план. EURAMET отговаря за управлението на безвъзмездните средства, в това число подписването на споразумения за предоставяне на безвъзмездни средства, приемането, разпределянето и наблюдението на финансовото участие на Съюза и плащанията към участниците в ЕПНИИМ по избраните проекти.
                  Наблюдението върху финансовото участие на Съюза обхваща всички дейности за проверки и одит, както и предварителните и/или последващи проверки, необходими за изпълнение на задачите, възложени на EURAMET от Комисията. Тези дейности са насочени към получаване на убедителни гаранции за законосъобразността и редовността на съответните операции и за допустимостта на разходите, декларирани съгласно споразуменията за предоставяне на безвъзмездни средства.
               
            
               
                  2.
               
               
                  EURAMET може да възлага на участващите държави някои административни и логистични задачи по изпълнението на ЕПНИИМ.
               
            II   Организационна структура на EURAMET, участваща в изпълнението на ЕПНИИМ
      
      
               
                  1.
               
               
                  Общото събрание е най-висшият орган по всички въпроси на EURAMET. Комитетът на ЕПНИИМ управлява програмата в рамката, определена от EURAMET, така че EURAMET да гарантира, че изпълнението на програмата отговаря на нейните цели.
                  Комитетът на ЕПНИИМ се състои от представители на членовете на EURAMET от участващите държави. Тежестта на гласовете се изчислява въз основа на поетите от държавите членки задължения по правилото за квадратния корен.
                  По-конкретно, комитетът на ЕПНИИМ взема решения относно стратегическата програма за научни изследвания и иновации, планирането на поканите за представяне на предложения, процедурата за преразглеждане на оценките, подбора на проектите за финансиране съгласно списъците с класацията на предложенията и наблюдението на напредъка по финансираните проекти. След одобрение от страна на Комисията той приема годишния работен план.
                  На заседанията на комитета на ЕПНИИМ Комисията е със статут на наблюдател. Независимо от това за приемането от страна на ЕПНИИМ на годишния работен план е необходимо предварителното съгласие на Комисията. Комитетът на ЕПНИИМ кани Комисията на своите заседания и ѝ изпраща съответните документи. Комисията може да участва в обсъжданията, провеждани в рамките на комитета на ЕПНИИМ.
               
            
               
                  2.
               
               
                  Комитетът на ЕПНИИМ избира своя председател и неговия заместник. Председателят на комитета на ЕПНИИМ е един от двамата заместник-председатели на EURAMET. Председателят на комитета на ЕПНИИМ представлява EURAMET по въпросите, свързани с ЕПНИИМ.
               
            
               
                  3.
               
               
                  Съветът за научни изследвания е съставен от водещи експерти от промишления сектор, научноизследователската и академичната общност и международните организации на заинтересованите страни. Той предоставя независими стратегически становища по годишния работен план на ЕПНИИМ. Членовете на съвета за научни изследвания се назначават от общото събрание на EURAMET.
               
            
               
                  4.
               
               
                  Секретариатът на EURAMET, който ѝ предоставя обща административна подкрепа, се грижи за банковите сметки на ЕПНИИМ.
               
            
               
                  5.
               
               
                  Звеното за управленска подкрепа се създава като част от секретариата на EURAMET и отговаря за изпълнението и ежедневното управление на ЕПНИИМ.